Danmark får ny streamingtjeneste næste år

Comcast Corporation og ViacomCBS Inc. annoncerer i dag et nyt partnerskab. Sammen lancerer de streamingtjenesten SkyShowtime i Danmark og mere end 20 andre europæiske markeder. Dermed får tjenesten en rækkevidde på 90 millioner husstande.

SkyShowtime vil tilbyde forbrugerne en bred vifte af “årtiers bedste underholdning, film og originale serier” fra NBCUniversal, Sky og ViacomCBS, herunder titler fra Showtime, Nickelodeon, Paramount Pictures, Paramount+ Originals, Sky Studios, NBCUniversal, Universal Pictures og Peacock.

Paramount+, der allerede er lanceret som selvstændig streamingtjeneste i Norden, fortsætter som hidtil.

I en pressemeddelelse skrives der:

“SkyShowtime indeholder mere end 10.000 timers fantastisk underholdning fra nogle af verdens bedste indholds- og filmproducenter. Streamingtjenesten vil også henvende sig til familiens yngste ved at tilbyde over 2.500 timers familie- og børneprogrammer”.

Den nye streamingtjeneste forventes at gå i luften i 2022 forudsat myndighedernes godkendelse. Streamingtjenesten skal udrulles i mere end 20 europæiske markeder, herunder Danmark, Albanien, Andorra, Bosnien-Hercegovina, Bulgarien, Kroatien, Tjekkiet, Finland, Ungarn, Kosovo, Montenegro, Holland, Nordmakedonien, Norge, Polen, Portugal, Rumænien, Serbien, Slovakiet, Slovenien, Spanien og Sverige.

Partnerskabet er et såkaldt joint venture med lige store investeringer og fælles kontrol mellem ViacomCBS og Comcast.

Danmark får ny streamingtjeneste næste år